Bondsroad (Duutslaand)

n Bondsroad van Duutslaand (Duuts: Bundesrat) is de verteagnweurdige van de 16 dealstoatregearign. Deur dit orgaan henne neamt de dealstöate deal an t wetgefnd proses. Elkn dealstoat hef tuskn drea en zes stemn in n Bondsroad. n Road zeatelt in t veurmoalige Preußisches Herrenhaus in Berlien. Samnstellige n Bondsroad besteet oet leadn van de regearige van elkn Duutsn dealstoat. Zee wört nich in verkiezign keuzn, moar in noam van öarn dealstoat benömn. Elkn dealstoat hef n stemrech van tuskn drea en zes stemn. t Stemantal wör bepöald an n haand van t inwönnerantal zönner de't inwönnerantal korrekt wierspeageld, zoodet de kleain(re) dealstöate in de verholdige ne gröttere stemme hebt. n Lid van n Bondsroad kän alleannig n of-vöardigd lid van ne dealstoaregearige wean. In n praktiek is n minister-president samn met eankle (politiek) wichtige ministern lid, en de oawrige ministern ploatsvervängnd lid. In de Bondsroadskommissies könt ok ambtenöare öarn dealstoat verteagnweurdign. De ebeurt oft ömdet zoo juust de vakkundign met mekoar samnwarkn könt. De stemn van eann dealstoat könt alleanig tesamn oet-bracht wörn. Moakt leadn van nen dealstoat bekant det zee verskilnde öpvattign hebt dan bint de stemn van den dealstoat öngealdig. De stemn wört in n praktiek deur nen Stimmführer geawn, moar det is alleannig ne geweunte en beteknt nich det n Stimmführer mear rechtn in n Bondsroad hef as de oare leadn oet zinn dealstoat.